55-vuotias mies tuomittiin joulukuussa terrorismirikoksista neljän vuoden vankeuteen ja karkotukseen. 

Terrorismista tuomittu mies on menettänyt Tanskan kansalaisuutensa.  Kyseessä on ensimmäinen kerta, kun Tanska peruu terrorismituomitun kansalaisuuden.  Asiasta päätti tuomioistuin Kööpenhaminassa tänään keskiviikkona. 

55-vuotias mies tuomittiin joulukuussa terrorismirikoksista neljän vuoden vankeuteen ja karkotukseen.  Karkotus pannaan täytäntöön, kun mies on istunut vankilatuomionsa. 

Hänet tuomittiin muun muassa terrorismin tukemisesta ja siihen yllyttämisestä.  Hänellä on ollut yhteyksiä al-Qaidaan ja al-Qaidaan kytköksissä olevana al-Nusran rintamaan Syyriassa. 

Hän on kehottanut tappamaan ihmisiä, jotka on nimennyt Facebookissa ja sähköposteissa.  Lisäksi hän on auttanut jakelemaan radikaalin muslimisaarnaaja Abu Qatadan kirjoja Tanskassa. 

Mies on kotoisin Casablancasta Marokosta, mutta muutti Tanskaan vuonna 1984.  Hän sai Tanskan kansalaisuuden vuonna 1988, ja hänellä on ollut Tanskan ja Marokon kaksoiskansalaisuus. 

Tanska muutti kansalaisuuslakiaan New Yorkin World Trade Centerin iskujen jälkeen vuonna 2001 siten, että terroristituomitulta voi perua kansalaisuuden. 

Lähteet: AFP, Reuters, AP